17 Julie: Ken jou eie beperkinge. – Jan van der Watt - www.bybelkennis.co.za
by Mitch Kalp · Published 17/07/2017 · Updated 11/07/2017
1 Kor 4:8-21 (fokus 4:8-21)
Die verskil tussen ‘n verstandige mens en ‘n windbol is dat ‘n verstandige mens sy beperkinge en grense ken. Een van die grootste flaters wat ‘n mens in die Bybelse tyd kon maak was juis om nie jou eie grense en beperkinge te ken nie, met ander woorde, om te dink jy is belangriker as wat jy eintlik is. Vandag voel ons nie meer so sterk daaroor nie, en skryf dit dikwels sommer as ydelheid af.
Miskien het die mense destyds iets meer van menswees verstaan as ons. Windmakerigheid oorskrei grense op so manier dat dit op ander se tone trap. Windmakers moet ander altyd minderwaardig probeer maak sodat hulle hulleself so vol wind kan probeer pomp. Ander moet altyd verstaan hoe belangrik hulle is, hoeveel beter hulle is, hoeveel sterker hulle is… en dit is altyd ten koste van die ander.
So gaan ‘n mens nie met ander mense om nie. Jy probeer nie hulle waardigheid of menswees deur jou windmakerigheid vertrap of seermaak nie. As jy dit doen, wys dit juis jou eie minderwaardige gebrek aan selfkennis. Vir die Here is dit belangrik dat jy as sy kind jou grense en beperkinge ken. Jy hoef nie minder te wees as wat jy is nie, maar jy moet ook nie maak of jy meer is nie. Wees net jouself. Dit is wat ‘n verstandige mens doen.
Laaste 7 Dae: 5,613
Laaste 365 Dae: 274,868